ai4bharat/Pralekha huggingface dataset:
அறிவியல் மற்றும் தொழில்நுட்பத்துறை
மெய்நிகர் உயர் சிறப்பு மையத்திற்கான குவாண்டம் கணினியியலில் ஒத்துழைப்புக்கான சாத்தியங்கள் குறித்து இந்தியா, பின்லாந்து ஆலோசனை
கூட்டு முறையில் அமைக்கப்படவிருக்கும் மெய்நிகர் உயர் சிறப்பு மையத்திற்கான குவாண்டம் கணினியியலில் ஒத்துழைப்பதற்கான சாத்தியம் உள்ள துறைகள் குறித்து இந்தியா மற்றும் பின்லாந்தை சேர்ந்த அதிகாரிகள் ஆலோசனை நடத்தினர்.
"மனிதகுலத்தின் மேம்பாட்டிற்காகவும் உலகத்தின் முன்னேற்றத்திற்காகவும் குவாண்டம் அறிவியல் மற்றும் தொழில்நுட்பத்தை மேம்படுத்த உதவும் கல்வி மற்றும் தொழில்துறை பங்குதாரர்களைப் பெற இரு நாடுகளும் முயற்சி செய்கின்றன. இந்தத் துறையில் உலகளாவிய ரீதியில் சிறந்து விளங்குவதற்கு நாங்கள் உறுதிபூண்டுள்ளோம்” என்று அறிவியல் மற்றும் தொழில்நுட்பத் துறையால் ஏற்பாடு செய்யப்பட்ட வட்ட மேசை கூட்டத்தில் அத்துறையின் செயலாளர் டாக்டர் எஸ். சந்திரசேகர் கூறினார்.
இந்தத் துறைகளில் இரு நாடுகளின் பலம் மற்றும் பலவீனங்களைக் கண்டறிந்து, முயற்சியை முன்னெடுத்துச் செல்லும் ஒரு முக்கியக் குழுவை நிறுவுவதன் மூலம் பலவீனங்களைக் களைவதற்கான திட்டத்தை நோக்கி ஒன்றிணைந்து செயல்பட வேண்டியதன் அவசியத்தை டாக்டர் சந்திரசேகர் வலியுறுத்தினார்.
மத்திய அறிவியல் மற்றும் தொழில்நுட்பத்துறை இணை அமைச்சரும் ; புவி அறிவியல் இணை அமைச்சரும் ; பிரதமர் அலுவலகம், பணியாளர், பொதுமக்கள் குறைகள், ஓய்வூதியம், அணு சக்தி மற்றும் விண்வெளித்துறை இணை அமைச்சருமான டாக்டர் ஜிதேந்திர சிங் மற்றும் பின்லாந்து பொருளாதார விவகாரங்கள் அமைச்சர் திரு மிகா லிண்டிலா ஆகியோர் முன்னிலையில் குவாண்டம் கணினியியல் குறித்த இந்திய-பின்லாந்து மெய்நிகர் கட்டமைப்பு மையத்தை அமைப்பதற்கான கூட்டுப் பிரகடனத்தில் கையெழுத்திட்டதற்கு அடுத்த நாள் இந்த கூட்டம் நடைபெற்றது.
பின்லாந்தின் சிறந்த வல்லுநர்கள் இந்தியாவின் சிறந்த நிபுணர்களுடன் இணைவதன் அவசியத்தை அடிக்கோடிட்டுக் காட்டிய பின்லாந்தின் பொருளாதார விவகாரங்கள் மற்றும் வேலைவாய்ப்பு அமைச்சகத்தின் துணைச் செயலாளரான திரு பெட்ரி பெல்டோனென், இரு நாடுகளின் வலுவான தகவல் தொழில்நுட்ப சமூகங்கள் மற்றும் அறிவியல் சூழலியல்கள் ஒருங்கிணைந்து செயல்பட வேண்டும் என்றார்.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1818250
ரெயில்வே அமைச்சகம்
பணி நிறைவு பெற்ற 2320 அலுவலர்க்கு மெய்நிகர் வழியனுப்பு விழா: ரயில்வே அமைச்சகம் முதல் முறையாக நடத்தியது
ரயில்வே பணியில் ஓய்வு வயதை நிறைவு செய்த அலுவலர்கள், பணியாளர்களுக்கு ரயில்வே அமைச்சகம் மெய்நிகர் பணிநிறைவு விழாவை  கடந்த ஜூலை 31-ஆம் தேதி சிறப்பாக நடத்தியது. நாடு முழுவதும் ரயில்வேயின் அனைத்து மண்டலங்கள், கோட்டங்களைச் சேர்ந்தவர்களுக்கு ஒரே தளத்தில் இந்த நிகழ்ச்சி ஏற்பாடு செய்யப்பட்டது.
இந்திய ரயில்வே வரலாற்றில், முதல் முறையாக கடந்த ஜூலை 31ஆம் தேதி பணி நிறைவு செய்த 2320 அலுவலர்கள், பணியாளர்களுடன் ரயில்வே அமைச்சர் பியுஷ் கோயல் உரையாடினார். ரயில்வே துறை இணையமைச்சர் திரு.சுரேஷ் அங்காடி, ரயில்வே வாரியத்தின் செயலாளர் திரு சுஷாந்த் குமார் மிஸ்ரா மற்றும் மூத்த அதிகாரிகள் இந்த நிகழ்ச்சியில் பங்கேற்றனர்.
நிகழ்ச்சியில் பேசிய அமைச்சர் திரு. பியுஷ் கோயல், “இது மகிழ்ச்சியும் துயரும் தரும் நிகழ்ச்சியாகும். பணியாளர்கள் பல்வேறு இடங்களில், பல்வேறு பதவிகளில், பல்வேறு பொறுப்புகளில் இருந்து, நீண்டகாலமாக ரயில்வே துறையில் சேவை புரிந்தனர் என்பது மகிழ்ச்சி தருகிறது. ரயில்வே துறை சிறப்பாக இயங்குவதற்கு நீங்கள் செலுத்திய பங்களிப்பும் எதிர்காலத் தேவைக்கு ஏற்ப ரயில்வே மேம்படுவதில் நீங்கள் ஆற்றிய பணியும் எதிர்காலத்தில் நினைக்கப்படும். கடந்த சில ஆண்டுகளாக ரயில்வே துறை தங்களது பாணியில் முன்னேற்றத்தை எட்டியுள்ளது.
“கோவிட் 19” பாதிப்பால் பொதுமுடக்கக் காலகட்டத்தில் சரக்கு ரயில் போக்குவரத்து, பார்சல் ரயில்கள், புலம்பெயர் மக்களை ஏற்றிச் செல்ல ஷ்ரமிக் சிறப்பு ரயில்கள்  இயக்கப்பட்டன. இத்தகைய சமயத்தில் ரயில்வே துறையினர் நாட்டுக்குச் சிறப்பான சேவையை வழங்கினர். ரயில்வே பணியாளர்கள் கொரோனா போராளிகளுக்குச் சளைத்தவர்கள் அல்ல. கோவிட் தொற்றுக்கு எதிரான போராட்டத்தில் பணியாளர்கள் ஆற்றிய சேவையை நான் மிகவும் பாராட்டுகிறேன்” என்று குறிப்பிட்டார்.
“ரயில்வே துறையில் பணி ஓய்வு பெற்ற அலுவலர்களும், ஊழியர்களும் மத்திய அரசுப்பணியில் மிக நீண்ட அனுபவம் பெற்றவர்கள். அவர்கள் பொதுமக்களிடம் அரசின் கொள்கைகள், திட்டங்கள் குறித்து விழிப்புணர்வு ஏற்படுத்தலாம். அதன் மூலம் அவர்கள் பலனடைவதுடன், தற்சார்புள்ளவர்களாகவும் ஆக முடியும். பொது மக்களின் வாழ்க்கை சிறப்பாக அமைவதற்கு அது பங்களிக்க இயலும்” என்றும் அமைச்சர் அறிவுறுத்தினார்.
ஜூலை 31ஆம் தேதி பணி நிறைவு செய்தவர்கள் ஆற்றிய சிறந்த பங்களிப்பை அவர் மிகவும் பாராட்டி, எதிர்கால வாழ்க்கைக்கு வாழ்த்து தெரிவித்தார்.
ரயில்வே அலுவலர்களும், பணியாளர்களும் ரயில்வே அமைச்சர் மற்றும் ரயில்வே இணையமைச்சர் ஆகியோருடன் கலந்துரையாடினர். பணிநிறைவு நிகழ்ச்சியை என்றும் நினைத்திருக்கும் வகையில் அமைத்ததற்காக நன்றி தெரிவித்துக் கொண்டனர். தாங்கள் என்றென்றும் ரயில்வே படையில்  தொடர்ந்து நீடிப்போம் என்றும் கூறினர்.
இந்திய ரயில்வேயிலிருந்து மொத்தம் 2320 அலுவலர்கள், பணியாளர்கள் பணி நிறைவு பெற்றனர்.
பிரதமர் அலுவலகம்
குஜராத் தினத்தை முன்னிட்டு குஜராத் மாநில மக்களுக்கு பிரதமர் வாழ்த்து
குஜராத் மாநில தினத்தை முன்னிட்டு குஜராத் மாநில மக்களுக்கு பிரதமர் திரு. நரேந்திர மோடி வாழ்த்து தெரிவித்துள்ளார்.
“குஜராத் தின வாழ்த்துகள். குஜராத் மக்கள் தங்களது எளிமைக்கும் தொழில் ஆர்வத்திற்கும் பெயர்பெற்றவர்கள். நமது நாட்டின் வரலாற்றில் முக்கியமாக சுதந்திர போராட்டத்தில் குஜராத் மாநிலம் முக்கிய பங்காற்றியுள்ளது. இந்தியாவின் வளர்ச்சிக்கு குஜராத் மாநிலம் தொடர்ந்து பணியாற்றட்டும்.”, என்று பிரதமர் தனது வாழ்த்து செய்தியில் குறிப்பிட்டுள்ளார்.
இளைஞர் நலன் மற்றும் விளையாட்டு அமைச்சகம்
இந்த ஆண்டின் தேசிய இளைஞர் திருவிழாவை கர்நாடக மாநிலம் ஹூப்பாலியில் பிரதமர் வரும் 12-ந் தேதி தொடங்கி வைக்கிறார்: திரு.அனுராக் சிங் தாக்கூர்
சுவாமி விவேகானந்தரின் பிறந்தநாளையொட்டி வரும் 12-ந் தேதி கர்நாடக மாநிலம் ஹூப்பாலியில் இந்தாண்டுக்கான தேசிய இளைஞர் திருவிழாவை பிரதமர் திரு.நரேந்திர மோடி தொடங்கி வைக்கிறார். புதுதில்லியில் இன்று இத்தகவலை செய்தியாளர்களிடம் மத்திய இளைஞர் நலன் மற்றும் விளையாட்டுத்துறை அமைச்சர் திரு.அனுராக் சிங் தாக்கூர் தெரிவித்தார். கர்நாடக மாநிலம் தார்வாட் மாவட்டம் ஹூப்பாலியில் வரும் 12-ந் தேதி முதல் 16-ந் தேதி வரை 26-வது தேசிய இளைஞர் திருவிழா நடைபெறுகிறது. இதனை மத்திய இளைஞர் நலன் மற்றும் விளையாட்டு அமைச்சகமும். கர்நாடக மாநில அரசும் இணைந்து நடத்துகின்றன.
விடுதலையின் அமிர்தப் பெருவிழாவை கொண்டாடி வரும் நிலையில், அமிர்த காலத்தில் நாட்டை கட்டமைப்பதில் இளைஞர்களின் பங்கை அதிகரிப்பதை நோக்கமாகக் கொண்டு இந்த விழா நடைபெறுவதாக திரு.அனுராக் சிங் தாக்கூர் கூறினார். பிரதமரின் 5 உறுதிமொழிகள் கொண்ட செய்தியை இளைஞர்களிடையே பரப்பும் முயற்சியாக இது மேற்கொள்ளப்படுவதாக அவர் கூறினார்.
இந்தியா இந்த ஆண்டில் ஜி20 அமைப்பில் தலைமைப் பொறுப்பை ஏற்றுள்ளது. இது ஒவ்வொரு இந்தியருக்கும் பெருமை அளிக்கும் விஷயம் என்று கூறிய அவர், இளைஞர் நலன் மற்றும் விளையாட்டுத்துறை அமைச்சகம் நாடு முழுவதும் இளைஞர்களுக்கான ஒய் டாக்ஸ் நிகழ்ச்சியை நடத்த உள்ளதாக தெரிவித்தார். ஜி20 தலைமை பொறுப்பையொட்டி ஏற்பாடு செய்யப்படும் இளைஞர் 20 கருப்பொருளை நாட்டின் ஒவ்வொரு மூலைமுடுக்கிலும் கொண்டு செல்வதில் கவனம் செலுத்தப்படும் என்று அவர் கூறினார்.
இந்த ஆண்டின் இளைஞர் திருவிழா பசுமை இளைஞர் திருவிழாவாக கொண்டாடப்படும். திருவிழாவில் வழங்கப்படும் நினைவுப்பரிசுகள், பதக்கங்கள், பயன்படுத்தப்படும் பொருட்கள் அனைத்தும் மீண்டும் பயன்படுத்தக் கூடிய பொருட்களாலானவையாக இருக்கும்.
வரும் 15-ந் தேதி காலை 6 மணி முதல் 8 மணி வரை ஏற்பாடு செய்யப்படும் யோகத்தான் நிகழ்ச்சியில், கர்நாடக மாநிலத்தின் 31 மாநிலங்களை சேர்ந்த 5 லட்சம் பேரை திரட்ட திட்டமிடப்பட்டுள்ளது.
PKV/RR/KPG
ரெயில்வே அமைச்சகம்
பனாரஸ் ரயில் இன்ஜின் தயாரிப்புத் தொழிற்சாலை நவம்பர் மாதம் 40 இன்ஜின்களைத் தயாரித்து சாதனை
பனாரஸ் ரயில் இன்ஜின் தயாரிப்பு தொழிற்சாலை அதிகபட்சமாக கடந்த ஜூலை மாதம் 31 மின்சார ரயில் இன்ஜின்களைத் தயாரித்திருந்ததை முறியடித்து நவம்பர் மாதத்தில் 6000 குதிரை திறன் கொண்ட 40 ரயில் இன்ஜின்களை தயார் செய்துள்ளது. புனித தேவ் தீபாவளி நாளன்று இந்த வரலாற்று சாதனை படைக்கப்பட்டுள்ளது.
ரயில்வே வாரியத்தின் தலைவர் திரு வினோத் குமார் யாதவ் வாரணாசியில் உள்ள பனாரஸ் ரயில் இஞ்சின் தயாரிப்புத் தொழிற்சாலையில் இருந்து 40-வது 6,000 குதிரை திறன் கொண்ட மின்சார ரயில் இன்ஜினை காணொலி வாயிலாகக் கொடியசைத்துத் துவக்கி வைத்தார்.
நிகழ்ச்சியில் பேசிய திரு வினோத் குமார் யாதவ், கொவிட் சவால்களுக்கு இடையே பனாரஸ் ரயில் இன்ஜின் தயாரிப்புத் தொழிற்சாலை ஊழியர்கள் சிறப்பாக பணிபுரிந்து மைல்கல் சாதனையைப் படைத்துள்ளதற்கு அவர்களைப் பாராட்டினார்.
கடந்த 2019ஆம் ஆண்டு நவம்பர் மாதம் வரை பனாரஸ் ரயில் என்ஜின் தயாரிப்புத் தொழிற்சாலை 168 மின்சார ரயில் இன்ஜின்களை தயாரித்தது என்றும் இந்த ஆண்டு நவம்பர் மாதம் வரை அதை விட கூடுதலாக மொத்தம் 169 இரயில் இஞ்சின்கள் தயாரிக்கப்பட்டு இருப்பதாகவும் அவர் கூறினார். ரயில் இன்ஜின் தயாரிப்புத் துறையில் தொழில்நுட்பங்கள் மேம்படுத்தப்பட்டு வருவதாகக் கூறிய அவர், 9000 குதிரைத்திறன் கொண்ட ரயில் இன்ஜின்களைத் தயாரிக்கும் நோக்கத்துடன் நாம் செயல்பட வேண்டும் என்று வலியுறுத்தினார்.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணவும்:https://www.pib.gov.in/PressReleasePage.aspx?PRID=1677390
-----
(Visitor Counter : 134
சிறுபான்மையினர் நலன் அமைச்சகம்
சிறுபான்மையினர் விவகாரங்கள் துறை அமைச்சகத்தின் மூலம் விழிப்புணர்வு இயக்கம்
சிறுபான்மையினர் விவகாரங்கள் துறை அமைச்சகத்தின் ஆராய்ச்சி கண்காணிப்பு மற்றும் வளர்ச்சித்திட்டங்களின் மதிப்பீடுத் திட்டத்தின் கீழ் விழிப்புணர்வு முகாம் மேற்கொள்ளப்படுகிறது. அதன் மூலம் முஸ்லீம்கள், கிறிஸ்துவர்கள், சீக்கியர்கள், புத்தமதத்தினர், பார்சியர்கள் மற்றும் ஜெயின் மதத்தினர் ஆகிய 6 சிறுபான்மை சமூதாயத்தினருக்கு இந்த அமைச்சகத்தின் மூலம் அமல்படுத்தப்படும் திட்டங்கள் குறித்து விழிப்புணர்வு ஏற்படுத்தப்படுகிறது. இந்த திட்டத்தின் விழிப்புணர்வு குறித்த கடந்த 2014ம் ஆண்டு நடத்தப்பட்டது. அந்த அறிக்கை, www.minorityaffairs.gov.in என்ற இணையதளத்தில் இடம்பெற்றுள்ளது. அந்த அறிக்கையின் பரிந்துரையின்படி, திட்டம் மறு வடிவமைக்கப்பட்டது.
இந்த தகவலை மக்களவையில் இன்று மத்திய சிறுபான்மையினர் நல விவகாரத்துறை அமைச்சர் திருமதி ஸ்மிருதி சுபின் இராணி எழுத்துப்பூர்வமாக அளித்த பதிலில் கூறினார்.
பாதுகாப்பு அமைச்சகம்
முப்படைகளில் சிறப்பான சாதனை படைத்தவர்களுக்கு மேக்ரிகோர் நினைவுப் பதக்கங்கள்: ஜெனரல் எம்எம் நரவானே வழங்கினார்
இந்திய தரைப்படை, கடற்படை மற்றும் விமானப்படையில், சிறப்பான சாதனை புரிந்தவர்களுக்கு மேக்ரிகோர் நினைவுப் பதக்கத்தை, முப்படைத் தளபதிகள் குழுவின் தலைவராக இருக்கும் ராணுவத் தளபதி ஜெனரல் எம்.எம்.நரவானே இன்று வழங்கினார். இந்த விருது வழங்கும் விழா, ஐக்கிய சேவை நிறுவனத்தில்  நடந்தது. இதில் முப்படைகளைச் சேர்ந்த உயர் அதிகாரிகள் கலந்து கொண்டனர்.
மேக்ரிகோர் நினைவுப் பதக்கம் கடந்த 1888ம் ஆண்டு உருவாக்கப்பட்டது. யுஎஸ்ஐ நிறுவனத்தை ஏற்படுத்திய மேஜர் ஜெனரல் சர் சார்லஸ் மெட்கபே மேக்ரிகோ நினைவாக இந்தப் பதக்கம் உருவாக்கப்பட்டது. ஆரம்பத்தில் இந்தப் பதக்கம் ராணுவ உளவு மற்றும் பிரிட்டிஷ் ராணுவம் ஆசியா, ஆப்கானிஸ்தான், திபெத் மற்றும் பர்மாவில் மேற்கொள்ளும் ஆய்வுப் பயணங்களுக்காக வழங்கப்பட்டது. சுதந்திரத்துக்குப் பின், இந்தப் பதக்கத்தை சாகச நடவடிக்கைளில் சாதனை படைப்பவர்களுக்கு வழங்க முடிவு செய்யப்பட்டது. பாதுகாப்புப் படையில் பணியாற்றும் சாகச சாதனை படைத்த அனைத்து பதவிகளில் உள்ளவர்களுக்கும் இந்தப் பதக்கம் வழங்கப்படுகிறது.
கடற்படையில் பல சாதனைகள் படைத்த அதிகாரி சஞ்சய் குமாருக்கு இந்தப் பதக்கம் வழங்கப்பட்டது. இவர் கடந்த 2018-19ம் ஆண்டில் 111 கி.மீ லா அல்ட்ரா போட்டியில் பங்கேற்றார். மும்பை -கோவா அல்ட்ரா தொடர் ஓட்டப் போட்டியிலும்  இவர் பங்கேற்று புதிய இந்தியா சாதனைப் புத்தகத்தில் இடம் பிடித்தார்.
ராணுவத்தில் பணியாற்றும் நயிப் சுபேதார் சஞ்சீவ் குமார் ஹேங் கிளைடரில் 8 மணி நேரம் 43 நிமிடங்கள் பறந்து புதிய உலக சாதனை படைத்தார். அவருக்கும் மேக்ரிகோர் பதக்கம் வழங்கப்பட்டது.
விமானப்படை அதிகாரி அன்ச கமார் திவாரி 17,882 அடி உயரத்தில் உள்ள கர்துங்லா கணவாய் பகுதியில் பாராசூட்டில் இறங்கி சாதனை படைத்தார். அவருக்கும் மேக்ரிகோர் பதக்கம் வழங்கப்பட்டது.
ராணுவத்தின் பாரா ஸ்பெஷல் பட்டாலியனைச் சேர்ந்த மேஜர் அஜய் குமார் சிங் ‘ஆர்மெக்ஸ்21’ என்ற இமயமலைச் சாகச பயணத்தில் லடாக்கில் இருந்து உத்தராகண்ட்டுக்கு 1660 கி.மீ பயணம் செய்து 18,000 அடிக்கும் மேல் உள்ள 26 கணவாய்களைக் கடந்து சென்றார். இந்த சாகசப் பயணத்தை குளிர்காலத்தில் 119 நாட்கள் மேற்கொண்டார். அவரும், இந்த பதக்கத்தை இன்று பெற்றார்.
இந்நிகழ்ச்சியில் பேசிய ஜெனரல் நரவானே, ராணுவ பாரம்பரியப்படி சாகசப் பயணங்களை ஏற்பாடு செய்யும் யுஎஸ்ஐ அமைப்பைப் பாராட்டினார். சிறப்பான சாதனை படைத்து விருது வென்றவர்களையும் அவர் பாராட்டினார்.
மேலும் விவரங்களுக்கு இந்த ஆங்கிலச் செய்திக் குறிப்பைக் காணவும்: https://pib.gov.in/PressReleasePage.aspx?PRID=1804010
உள்துறை அமைச்சகம்
கோவா முதலமைச்சர் திரு. மனோகர் பாரிக்கர் மார்ச் 17, 2019-ல் பனாஜியில் காலமானார்
அவரது மறைவுக்கு மத்திய அமைச்சரவை இரங்கல்
கோவா முதலமைச்சர் திரு. மனோகர் பாரிக்கர் பனாஜியில் நேற்று  காலமானார். அவரது மறைவுக்கு பிரதமர் திரு. நரேந்திர மோடி தலைமையில் இன்று கூடிய மத்திய அமைச்சரவை கூட்டத்தில் இரங்கல் தெரிவிக்கப்பட்டது. திரு. பாரிக்கரின் நினைவாக அமைச்சரவையில் இரண்டு நிமிடம் மவுன அஞ்சலி செலுத்தப்பட்டது.
நாடு முழுவதும் இன்று ஒருநாள் துக்கம் கடைபிடிக்கவும், தேசியக் கொடியை அரைக் கம்பத்தில் பறக்க விடவும் மத்திய அமைச்சரவை ஒப்புதல் வழங்கியது.
திரு. மனோகர் பாரிக்கரின் நினைவாக பின்வரும் அனுதாப தீர்மானத்திற்கு மத்திய அமைச்சரவை ஒப்புதல் வழங்கியது:
கோவா முதலமைச்சர் திரு. மனோகர் பாரிக்கர் பனாஜியில் நேற்று  காலமானதால் அவரது மறைவுக்கு மத்திய அமைச்சரவை தனது ஆழ்ந்த துயரத்தை தெரிவித்துக் கொள்கிறது. சாமானியர்களின் முதலமைச்சர் என்று அன்புடன் அழைக்கப்பட்ட திரு.பாரிக்கரின் மறைவால், நாடு ஒரு முதுபெரும், ஒப்பற்ற தலைவரை இழந்துள்ளது.
கோவாவின் மபுசாவில் டிசம்பர் 13, 1955-ல் பிறந்த திரு.பாரிக்கர், மர்கோவா லயோலா பள்ளியில் பயின்றார். பின்னர் 1978-ல் மும்பை இந்திய தொழில்நுட்பக் கழகத்தில் உலோகவியல் பொறியியல் பட்டப்படிப்பை முடித்தார். அரசியல் பிரவேசத்திற்கு முன்பு திரு.பாரிக்கர், ராஷ்ட்ரிய சுயம் சேவக் சங்கத்தில் இளம் வயதில் சேர்ந்தார். தமது பள்ளிப் படிப்பை நிறைவு செய்வதற்கு முன்பே ஆர்.எஸ்.எஸ்.சில் முதன்மை பயிற்றுனராக உருவானார். ஐஐடியில் பட்டப்படிப்பை முடித்ததும், மபுசாவில் ஆர்.எஸ்.எஸ். அமைப்பில் தமது பணியை மீண்டும் தொடர்ந்தார். அதில் தமது 26வது வயதில் சங்சலாக் பதவிக்கு உயர்ந்தார்.
பிஜேபியின் உறுப்பினரான திரு.பாரிக்கர், 1994-ல் கோவா சட்டமன்றத்திற்கு தேர்ந்தெடுக்கப்பட்டார். அக்டோபர் 24, 2000-மாவது ஆண்டில் அவர் முதல் முறையாக கோவா முதலமைச்சரானார். பிப்ரவரி 27, 2002 வரை இந்தப் பதவியை வகித்தார். ஜூன் 3-ந் தேதி 2002-ல் அவர் மீண்டும் கோவா முதலமைச்சராக தேர்ந்தெடுக்கப்பட்டு, 2-ந் தேதி பிப்ரவரி 2005 வரை பதவியில் இருந்தார். கோவா முதலமைச்சராக அவர் 3-வது முறையாக 9-ந் தேதி மார்ச் 2012-ல் தேர்ந்தெடுக்கப்பட்டார். 8-ந் தேதி நவம்பர் 2014 வரை இந்தப் பதவியில் நீடித்தார். 9 நவம்பர் 2014-ல் திரு. பாரிக்கர் மத்திய பாதுகாப்பு அமைச்சரானார். மார்ச் 13, 2017 வரை இப்பதவியில் அவர் நீடித்தார். பின்னர் மார்ச் 14, 2017-ல் மீண்டும் கோவா முதலமைச்சராக அவர் பதவி பிரமாணம் செய்து வைக்கப்பட்டார்.
திரு. பாரிக்கரின் எளிமையான வாழ்க்கை மற்றும் சிறந்த நிர்வாகியான அவரது திறமைகள் என்றென்றும் நினைவுக் கூறத்தக்கவை. நவீன கோவாவை வடிவமைப்பதிலும் இந்தியாவின் முப்படையை நவீனமாக்குவதிலும் முன்னாள் படை வீரர்களின் வாழ்க்கை தரத்தை மேம்படுத்துவதிலும் அவர் ஆற்றிய பணிகள் என்றுமே மறக்க முடியாதவை.
புகழ் பெற்ற முன்னாள் மாணவருக்கான விருது திரு.பாரிக்கருக்கு மும்பை ஐஐடியில் 2001-ல் வழங்கப்பட்டது. கோவா தேசிய தொழில்நுட்ப கழகத்தின் கவுர டாக்டர் விருதும், டாக்டர் எஸ்.பி. முகர்ஜி விருதும் 2018-ல் திரு. பாரிக்கருக்கு வழங்கப்பட்டது. அவருக்கு 2 மகன்கள் உள்ளனர்.
திரு. பாரிக்கரை இழந்து வாடும் அவரது குடும்பத்தினருக்கும், கோவா மக்களுக்கும், அரசு சார்பிலும், நாட்டின் சார்பிலும் ஆழ்ந்த இரங்கலை அமைச்சரவை தெரிவித்துக் கொள்கிறது.
உள்துறை அமைச்சகம்
கேல் ரத்னா விருதை, மேஜர் தியான் சந்த் கேல் ரத்னா விருது என பெயர் மாற்றும் பிரதமர் திரு நரேந்திர மோடியின் முடிவுக்கு மத்திய உள்துறை அமைச்சர் திரு அமித்ஷா வரவேற்பு
கேல் ரத்னா விருதை, மேஜர் தியான் சந்த் கேல் ரத்னா விருது என பெயர் மாற்றும் பிரதமர் திரு நரேந்திர மோடியின் முடிவை, மத்திய உள்துறை அமைச்சர் திரு அமித்ஷா வரவேற்றுள்ளார். இது குறித்து தனது சுட்டுரையில் தகவல் தெரிவித்துள்ள திரு அமித்ஷா ‘‘ நாட்டின் மிக உயர்ந்த விளையாட்டு விருதான கேல் ரத்னா விருதுக்கு மிகச் சிறந்த விளையாட்டு வீரர் மேஜர் தியான் சந்தின் பெயர் சூட்டப்படுவது அவருக்கு அளிக்கப்படும் உண்மையான புகழாரம்.’’
‘‘இந்த முடிவு விளையாட்டுத்துறையை தொடர்புடைய ஒவ்வொருவரையும் பெருமிதம் அடையச் செய்கிறது. நாட்டு மக்களின் சார்பாக, பிரதமர் திரு நரேந்திர மோடிக்கு நான் வாழ்த்துகளை தெரிவித்துக் கொள்கிறேன்.’’
‘‘ நாட்டுக்கு ஹாக்கி ஜாம்பவான் தியான் சந்தின் அர்ப்பணிப்பு, இந்தியாவின் பெருமையை உயர்த்தும் அவரின் உறுதி, அவரது வரலாற்று சிறப்பு மிக்க சாதனை, விளையாட்டு உலகில் இந்தியாவின் மூவர்ணக் கொடியை உயர்த்த வேண்டும் என்ற அவரது உணர்வு ஆகியவற்றின் மூலம் மேஜர் தியான் சந்த் கேல் ரத்னா விருது நாட்டின் ஒவ்வொரு விளையாட்டு வீரரையும் ஊக்குவிக்கும் என்ற முழு நம்பிக்கை எனக்கு உள்ளது’’ என மத்திய உள்துறை அமைச்சர் கூறினார்.
நிதி அமைச்சகம்
மத்திய நேரடி வரி வாரியம் COVID-19 தொற்றுநோய்களின் போது வரி செலுத்துவோருக்கு உதவ இதுவரை 71,229 கோடி ரூபாய் திரும்ப அளித்துள்ளது
மத்திய நேரடி வரி வாரியம்  , கோவிட் -19 தொற்று நோய்களின் போது பணப்புழக்கத்திற்காகவும், வரி செலுத்துவோருக்கு உதவுவதற்காகவும், ஜூலை 11, 2020 வரை 21.24 லட்சத்துக்கும் மேற்பட்டோருக்கு .71,229 கோடி மதிப்புள்ள பணத்தைத் திருப்பி அளித்துள்ளது. ஏப்ரல் 8ஆம் தேதி அரசாங்கம் வெளியிட்ட முடிவு நிலுவையில் இருப்பதால், நிலுவையில் உள்ள வருமான வரியை கூடுமான வரை விரைவாகத் திருப்பி அளித்துள்ளது.
இந்த கோவிட் – 19 நெருக்கடி காலகட்டத்தில் வருமான வரி செலுத்துவோரில் 19.79 லட்சம் பேருக்கு 24,603 கோடி ரூபாயும், கார்ப்பரேட்களில் 1.45 லட்சம் நிறுவனங்களில் 46,626 கோடி ரூபாயும் வருமான வரித்துறையால் திரும்ப அளிக்கப்பட்டுள்ளது.
வரி செலுத்துவோருக்கு எந்தவொரு இடையூறும் இல்லாமல் வரி தொடர்பான சேவைகளை வழங்குவதில் அரசாங்கம் அதிக முக்கியத்துவம் அளித்துள்ளது என்றும், கோவிட் - 19 தொற்றுநோய்களின் இந்த கடினமான காலங்களில், வரி செலுத்துவோர் பலரும் தங்கள் வரி கோரிக்கைகள் மற்றும் பணத்தைத் திருப்பிச் செலுத்துவது முடிந்தவரை விரைவாக இறுதி நிலையை அடைவதைக் காணக் காத்திருக்கிறார்கள்.
மேலும், வரி கோரிக்கைகளுக்கு தீர்வு காண்பது தொடர்பான அனைத்து பணத்தைத் திரும்பப் பெறுவதும், முன்னுரிமையின் பேரில் மேற்கொள்ளப்பட்டு வருவதாகவும், இது ஆகஸ்ட் 31, 2020 க்குள் நிறைவடையும் என்றும் வலியுறுத்தப்படுகிறது. . மேலும், திருத்தங்களுக்கான அனைத்து விண்ணப்பங்களும், மேல்முறையீட்டு ஆர்டர்களை நடைமுறைப்படுத்துவதற்கான அனைத்து விண்ணப்பங்களும் வருமான வரி வணிக விண்ணாப்ப செயலியில் பதிவேற்றப்பட வேண்டும். திருத்தம் மற்றும் மேல்முறையீட்டு விளைவு ஆகியவற்றின் அனைத்து வேலைகளும் வருமான வரி வணிக விண்ணப்ப செயலியில் மட்டுமே செய்ய முடிவு செய்யப்பட்டுள்ளது.
வரி செலுத்துவோர், தங்கள் பணத்தைத் திரும்பப் பெறுவதற்கு விரைவாக செயலாற்ற, வருமான வரித் துறையின் மின்னஞ்சல்களுக்கு உடனடி பதிலை வழங்க வேண்டும் என்று மீண்டும் வலியுறுத்தப்படுகிறது. இது தொடர்பாக வரி செலுத்துவோரிடமிருந்து வரும் விரைவான பதில், வருமான வரித்துறை பணத்தைத் திரும்ப அளிப்பதில் விரைவாகச் செயல்பட உதவும். பல வரி செலுத்துவோரின் திருத்தம், முறையீட்டு விளைவுகள் அல்லது வரி வரவுகளுக்காக மின்னணு முறையில் தங்கள் பதில்களை சமர்ப்பித்துள்ளனர். இவை காலவரையறைக்கு உட்படுத்தப்படுகின்றன. அனைவருக்கும் பணம் இணையம் மூலம் நேரடியாக வரி செலுத்துவோரின் வங்கிக் கணக்குகளில் திரும்ப செலுத்தப்பட்டுள்ளது..
சுகாதாரம் மற்றும் குடும்ப நலத்துறை அமைச்சகம்
மாநிலங்கள் / யூனியன் பிரதேசங்களுக்கு 193.53 கோடிக்கும் மேற்பட்ட தடுப்பூசி டோஸ்கள் வழங்கப்பட்டுள்ளன
மாநிலங்கள் மற்றும் யூனியன் பிரதேசங்களுக்கு இதுவரை, 193.53 கோடிக்கும் மேற்பட்ட  தடுப்பூசி டோஸ்கள் மத்திய அரசு மூலம் இலவசமாகவும் மற்றும் மாநிலங்களின் நேரடி கொள்முதல் மூலமும் வழங்கப்பட்டுள்ளன.
மாநிலங்கள் மற்றும் யூனியன் பிரதேசங்களிடம் 10.25 கோடிக்கும் மேற்பட்ட  தடுப்பூசி டோஸ்கள் இன்னமும் இருப்பில் உள்ளன.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1840657
பாதுகாப்பு அமைச்சகம்
2022 சர்வதேச யோகா தினத்தின் இரண்டாவது முன்னோட்ட நிகழ்ச்சி - பாதுகாப்புத்துறை அமைச்சகம் ஏற்பாடு
புதுதில்லியில் மே 31-ம் தேதி பாதுகாப்புத்துறை அமைச்சகம் ஏற்பாடு செய்திருந்த 2022-ம் ஆண்டின் சர்வதேச யோகா தினத்துக்கு பாதுகாப்புத்துறை செயலர் டாக்டர்.அஜய் குமார் தலைமை தாங்கினார்.
இந்த நிகழ்ச்சியில், யோகா குறித்த நிபுணர்களின் விளக்க காட்சிகள் இடம்பெற்றது. மனஅழுத்தத்தை குறைப்பதில் யோகாவின் பங்கு என்பது குறித்து மொரார்ஜி தேசாய் தேசிய யோகா நிறுவனம் சார்பில் விளக்கமளிக்கப்பட்டது.
நிகழ்ச்சியில் பேசிய பாதுகாப்புத்துறை செயலர் டாக்டர். அஜய் குமார், அன்றாட வாழ்க்கையில் யோகாவின் முக்கியத்துவம் பற்றி எடுத்து கூறினார். உடற்பயிற்சி செய்வதால், உடலுக்கும், மனதுக்கும் இடையே நல்லிணக்கம் ஏற்படுவதாகவும், மன ஆரோக்கியம் மேம்படுவதாகவும் அவர் தெரிவித்தார். சர்வதேச யோகா தினத்தின் வாயிலாக, யோகாவின் பாரம்பரியத்தை இந்தியா மீட்டெடுத்துள்ளதாகவும் டாக்டர்.அஜய் குமார் தெரிவித்தார்.
இது, 2022 சர்வதேச யோகா தினத்தையொட்டி பாதுகாப்புத்துறை அமைச்சகம் சார்பில் நடைபெறும் 2-வது முன்னோட்ட நிகழ்ச்சி என்றும், முதல் முன்னோட்ட நிகழ்ச்சி மே 19-ம் தேதி நடைபெற்ற முதல் முன்னோட்ட நிகழ்ச்சியை மத்திய அமைச்சர் அமித்ஷா தொடங்கி வைத்தார் என்று தெரிவித்த டாக்டர்.அஜய் குமார், மகிழ்ச்சியான மற்றும் சமநிலையான வாழ்க்கை வாழ அனைவரும் யோகா பயிற்சி செய்ய வேண்டும் என்றும் அழைப்பு விடுத்தார்.
பணியாளர் நலன், பொதுமக்கள் குறை தீர்ப்பு மற்றும் ஓய்வூதியங்கள் அமைச்சகம்
இளம் வேளாண் தொழிலதிபர்களை ஊக்குவிப்பதுடன், இந்தத் துறையில் அவர்கள் வேலைவாய்ப்பைப் பெறவும், புதிய வேளாண் சீர்திருத்தங்கள் வழிவகுக்கும்: மத்திய அமைச்சர் டாக்டர் ஜிதேந்திர சிங்
தில்லியின் டோடா மற்றும் கிஸ்த்வார் மாவட்ட விவசாயிகள் மற்றும் பஞ்சாயத்துத் தலைவர்களுடன் நடைபெற்ற கலந்துரையாடலில் பேசிய மத்திய அமைச்சர் டாக்டர் ஜிதேந்திர சிங், பிரதமர் திரு நரேந்திர மோடி கொண்டுவந்துள்ள புதிய வேளாண் சீர்திருத்தங்கள், இளம் தொழிலதிபர்களை ஊக்குவிக்கும் என்றும் வேளாண் துறையில் அவர்கள் வேலை வாய்ப்பைப் பெற ஏதுவாக அமையும் என்றும் கூறினார்.
தகவல் தொழில் நுட்பம் வளர்ச்சி அடைந்துள்ள இன்றைய காலத்தில், இளைஞர்களுக்கு வாய்ப்புகள் ஏராளமாக இருப்பதாகவும், அதனைக் கருத்தில் கொண்டே இந்த புதிய சீர்திருத்தங்கள் வடிவமைக்கப்பட்டு இருப்பதாகவும் அவர் மேலும் தெரிவித்தார்.
நிகழ்ச்சியில் கலந்து கொண்ட பஞ்சாயத்துப் பிரதிநிதிகள் அனைவரும், இந்த வேளாண் மசோதாக்களைத் தாங்கள் வரவேற்பதாக ஒருமித்த குரலில் தெரிவித்தனர்.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணவும்: https://pib.gov.in/PressReleasePage.aspx?PRID=1663178
----
(Visitor Counter : 89
பிரதமர் அலுவலகம்
பன்னாட்டுத் தலைவர்கள் பிரதமருக்கு தொலைபேசியில் வாழ்த்து
இந்தியாவில் சமீபத்தில் நடந்து முடிந்த பொதுத் தேர்தலில் வெற்றி பெற்றதற்காக பிரதமர் திரு. நரேந்திர மோடிக்கு, கொரிய குடியரசின் அதிபர் திரு. மூன் ஜெயின், ஜிம்பாப்வே அதிபர் திரு. இ.டி. மினங்கக்வா, மொசாம்பிக் அதிபர் திரு. பிலிப் ஜசிந்தோ நியுஸி ஆகியோர் இன்று தொலைபேசி மூலம் வாழ்த்து தெரிவித்தனர்.
தொலைபேசியில் அழைத்து வாழ்த்து தெரிவித்ததற்காக கொரிய அதிபருக்கு பிரதமர் நன்றி தெரிவித்தார். 2019 பிப்ரவரியில் தான் கொரியாவிற்கு மேற்கொண்ட பயணத்தை பிரதமர் நினைவு கூர்ந்தார். மேலும், 2018 ஆம் ஆண்டு ‘தீபவுட்சவ்’ நிகழ்ச்சியில் பங்கேற்பதற்காக அதிபரின் மனைவி திருமிகு. கிம் இந்தியாவிற்கு வருகை தந்ததையும் நினைவு கூர்ந்த பிரதமர், அவரின் அந்தப் பயணம் இந்திய-கொரிய உறவில் புதிய அத்தியாயத்தைத் தொடங்கி வைத்ததாகக் குறிப்பிட்டார். இரு நாடுகளுக்கும் இடையே உள்ள சிறப்பான உத்திசார் கூட்டுறவினை மேலும் வலுப்படுத்த தான் உறுதியோடு இருப்பதை பிரதமர் மீண்டும் வலியுறுத்தினார்.
சமீபத்தில் நடைபெற்ற பொதுத் தேர்தலில் வெற்றி பெற்றதற்காக பிரதமர் திரு. மோடிக்கு ஜிம்பாப்வே அதிபர் திரு. மினங்கக்வா தனது மனமார்ந்த வாழ்த்துகளைத் தெரிவித்தார். அவரின் வாழ்த்துகளுக்கு நன்றி தெரிவித்த பிரதமர், இந்தியத் தேர்தலைக் குறித்த செய்திகளை வெளியிட ஜிம்பாப்வேவில் இருந்து இரண்டு பத்திரிகையாளர்கள் வருகை தந்ததற்கு பாராட்டு தெரிவித்தார். கடந்த ஆண்டு குடியரசுத் துணைத் தலைவர் ஜிம்பாப்வேவிற்கு பயணம் மேற்கொண்டதை நினைவு கூர்ந்த பிரதமர், இந்தியா-ஜிம்பாப்வே உறவினை தான் புதிய உயரத்திற்கு கொண்டு செல்ல விரும்புவதாகக் கூறினார்.
இந்த ஆண்டின் ஆரம்பத்தில் மொசாம்பிக் நாட்டில் அடித்த சூறாவளி காரணமாக ஏற்பட்ட உயிர் மற்றும் பொருள் இழப்புகளுக்கு மொசாம்பிக் அதிபர் திரு. நியூஸியிடம் பிரதமர் தனது இரங்கலை தெரிவித்தார். அந்த சமயத்தில் இந்திய கடற்படை செய்த உதவிகளுக்காக பிரதமருக்கு திரு. நியூஸி நன்றி தெரிவித்தார். ஒற்றுமை மற்றும் கூட்டுறவில் இந்தியா என்றும் மொசாம்பிக்குடன் துணை நிற்கும் என்றும் பிரதமர் கூறினார்.
அறிவியல் மற்றும் தொழில்நுட்பத்துறை
குறு, சிறு, நடுத்தர நிறுவனங்கள் ஆக்ஸிஜன் செறிவூட்டல் கருவி தயாரிப்பில் ஈடுபட கருத்தரங்கு
ஆக்ஸிஜன் உற்பத்தியில் இந்தியாவை தன்னிறைவு பெறச் செய்வதற்காக, குறு, சிறு, நடுத்தர தொழில் நிறுவனங்கள் ஆக்ஸிஜன் செறிவூட்டல் கருவிகள் தயாரிப்பில் ஈடுபடுத்துவதற்கான கருத்தரங்குக்கு ஏற்பாடு செய்யப்பட்டது.
இந்த கருத்தரங்கை, இந்தூரில் உள்ள குறு, சிறு, நடுத்தர தொழில் நிறுவனங்களின் மேம்பாட்டு மையம், மத்தியப் பிரதேசத்தில் உள்ள லகு உத்யோக் பாரதி, இந்திய மருத்துவ சங்கம், ஒருங்கிணைந்த வளர்ச்சி அமைப்பு ஆகியவற்றுடன் இணைந்து நடத்தியது.
இதில் முக்கிய உரை நிகழ்த்த துர்காபூரில் உள்ள சிஎஸ்ஐஆர்-சிஎம்ஆர்ஐ இயக்குனர் டாக்டர் ஹரிஸ் ஹிரானி அழைக்கப்பட்டார். இந்நிகழ்ச்சியில் 100க்கும் மேற்பட்டவர்கள் பங்கேற்றனர்.
ஆக்ஸிஜன் தேவை தற்போது மிகப் பெரிய அளவில் நிறைவேற்றப்படுகிறது என குறிப்பிட்ட டாக்டர் ஹிரானி, நீண்ட கால தீர்வுக்கு, பொறியல் துறை, மருத்து நிறுவனங்கள் மற்றும் குறு, சிறு, நடுத்தர தொழில்களின் கூட்டு நடவடிக்கைகள் அவசியம் என கூறினார். அனைவரும் இணைந்து பணியாற்றினால், ஆக்ஸிஜன் உற்பத்தியில் நாம் தற்சார்பு நிலையை அடைந்து தற்சார்பு இந்தியாவை உருவாக்கலாம் என்றார்.
சிறு மருத்துவமனைகள் மற்றும் கிளினிக்குகளுக்கு ஆக்ஸிஜன் செறிவூட்டல் கருவி மிகவும் உதவியாக இருக்கும். ஆக்ஸிஜன் சிலிண்டர் விலைகளுடன் ஒப்பிடும் போது, ஆக்ஸிஜன் செறிவூட்டல் கருவி மூலமான செலவு 50 சதவீதம் குறைவாக இருக்கும்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1723435